**ראיון ראש העירייה לעיתון אג'נדה – ראש השנה תשע"ז**

**הוא אילתי כבר כמעט 40 שנים, ראש העיר הראשון שנבחר באילת לקדנציה שלישית. הוא מאוהב באילת ושמח לקום מידי בוקר בשבילה. יש שמגדירים אותו לוחם בזכות המאבקים שהוא מוביל לטובת העיר ומצליח בהם. הוא השיב את הטבת המס ולאחרונה גם את הטבת המס לגמלאים, שמר על הפטור ממע"מ, שמר על בית חולים "יוספטל" שהיה בסכנת סגירה, ניהל מאבק נחוש ועיקש נגד תופעת ההסתננות שבעקבותיו הוקמה גדר הביטחון לאורך הגבול המערבי, פינה את הרוכלות מהטיילת ואת עשרות האוהלים מחוף מפרץ השמש, ומזה חודשים מנהל את המאבק נגד סגירת שדה דב, גם כאן רשם הישג בכך שדחה את הפינוי בשלוש שנים ועל כך הוא מציין שעוד לא תם המאבק. לקראת השנה החדשה הוא מייחל שנראה כולנו את מעלת חברינו ולא את חסרונם ובכך נשיג את המטרה הנשגבה "ואהבת את רעך כמוך".  ראיון בלעדי עם ראש העיר אילת על הדבש שבחדוות העשייה, משפחה, אהבה וגם קצת על עוקץ.**

כבר 13 שנים שראש העירייה - מאיר יצחק הלוי, הנשוי לנעמי, אב לאיתמר וירדן וסב לדיוויד, מכהן בתפקיד, במהלכו עשה המון לעיר ומבטיח שיש לו עוד הרבה לעשות. העיר נקיה, כבישים משודרגים, חופים מתוחזקים, מוסדות חינוך וציבור נבנים, גני משחקים חדשים מוקמים, והעיר עוד לקראת פיתוח מאסיבי עם העתקת שדה התעופה צפונית לאילת, פינוי השטח באילת, בינוי חדרי מלון ועשרות אלפי יחידות דיור נוספות. אני מוכרחה  לציין שהיה מאוד קשה בימים אלו לתפוס את ראש העיר לקפה של צהריים. בין הישיבות העמוסות הוא מכבד עשרות הרמות כוסית שהוא מוזמן אליהן וגם אחרי 13 שנים הוא עדיין מתרגש מזה.

**מאיר, אתה לא רק לוחם למען אילת אלא גם לוחם צדק. אולי לא אטעה אם אומר שיצרת תקדים כראש עיר שתובע לשון הרע כנגד חבר מועצה?**

"כאיש ציבור, אני חשוף תמיד לביקורת והיא מקובלת עליי, אך לא אתן לאף אחד לפגוע, לא בי, לא במשפחתי, לא בילדיי, לא בשם שלי וכך לא באף חבר מועצה או פקיד בעירייה. להזכירך, אני הוצאתי את חברת המועצה לימור להב מישיבת מועצה משום שהיא כינתה את יו"ר סיעתה "חתולה מגרגרת". גם במשחק הפוליטי חייב שיהיו גבולות. זה בסדר לבקר, להתלונן, אבל זה לא בסדר ליצור מהלכים של הכפשה וודאי לא של הסתה. לא אתן לאף אחד להדביק בי רבב וכמי שעומד בראש הקהילה, אני אפעל להגן בכל דרך על גורמים שפוגעים בהם על לא עוול בכפם".

**ישנם קולות, חלקם יגידו מיעוט, שתוקף אותך לאחרונה על ניהול העיר?**

"אני שמח על השאלה, כיוון שהיא שוב מוכיחה את הפער בין המציאות לבין ההבאשות שמפזרים בעלי אינטרסים שפועלים כנגדי מסיבות פוליטיות ופוגעים פגיעה קשה בעיר אילת ובגאוות התושבים. היום ברור לי, שידיים ארוכות הנוגעות למאבק שלי נגד סגירת שדה דב מוצאות כאן באילת, תמיכה של בעלי אינטרסים זהים, שתכליתם לפגוע בעיר ודרכה בי. העובדות הן שהעיר אילת נמצאת בתנועה ובתנופה בכל תחום שמשפיע על איכות חיי התושבים. כך רק בחורף האחרון הגיעו לאילת 50,000 תיירים, נתון שלא ראינו שנים, שדה תעופה בינלאומי ראשון בארץ נבנה כאן באילת, העתקנו את המחסום הצפוני צפונה ושינינו את פניו, חנכנו מזרקה מוסיקלית הגדולה בארץ, מוסדות חינוך נבנים בקצב, שלא היה כדוגמתו באילת, מאז ומעולם. בעשור האחרון בנינו 5 בתי ספר ו – 13 גני ילדים, מוסדות ציבור וקהילה נבנים בכל תחום, כמו המרכז לגיל הרך, מכון להתפתחות הילד, מעון יום שיקומי, מרכז צעירים, מרכז פיס לגיל הזהב, בית יד לבנים, בתי כנסת ועוד. הקמנו עשרות גני משחקים חדשים, פינינו חופים ושטחים ציבורים לטובת הציבור, החלפנו תשתיות מים וביוב בעשרות מיליוני שקלים, שדרגנו רחובות וכבישים והיד עוד נטויה. עשייה זו, זיכתה אותנו במקום השישי בארץ בהשקעה נטו לתושב ובמקום הראשון בהשקעה בחינוך. רק בשש השנים האחרונות גייסנו מעל חצי מיליארד שקלים מגורמים מוסדיים ואחרים לטובת פיתוח בעיר, זהו סכום חסר תקדים!

**אם זה לא ניהול משובח, אז מה כן?!** לצערי, יש מי שיושב מאחורי מחשב ומעלה פוסט בפייסבוק, ויש מי שמשתמש בתקשורת ו"מלכלך". מולם יש את חברי הנהגת העיר ואותי, שיושבים מול שרי ממשלה ופקידים, שבוע אחר שבוע כדי להביא כסף לעיר ולפתח אותה. אני מזמין כל אחד שתוקף אותי לבוא ולהתמודד מול הממשלה, מול שרים שמתחלפים כמעט מידי שנה ומול הבירוקרטיה שלצערי פוגעת בלא מעט חלקות טובות. לצערי, לא כל דבר שמבטיחים היום, מתקיים מחר ועדיין יש לנו במה להתגאות. לשמחתי, מימשנו 90% מההתחייבויות שהצבנו לציבור. השאר לקראת מימוש".

**המאבק העכשווי שאתה מנהל נגד סגירת שדה דב, יש שיאמרו שנכנסת למאבק כמעט חסר סיכוי?**

"אכן המאבק לא פשוט והוא מתנהל מול מערכת מאוד משומנת, עתירה בממון. התחלתי את המאבק עם 5% סיכויי הצלחה, אך זה לא הכניע אותי, כיוון שהאמנתי בצדקתו. לשמחתי הצלחתי לצרף למאבק 81 חברי כנסת, את ראש עיריית תל אביב-יפו וגם את מרכז השלטון המקומי. בזכות המאבק העיקש והצודק למען 63,000 תושבי העיר אילת, הצלחנו לדחות את הפינוי בשלוש שנים. הצלחתי להוביל את כולם להאמין בצדקת המאבק החל מראש הממשלה, שרים ועוד. אני רואה בכך ניצחון במערכה, אך לא סיום הקרב. מדובר במהלך המלמד, כי הצדק ניצח וכי לא ניתן היה לפגוע בעיר אילת ותושביה. התוצאות שהתקבלו הן תוצאה של היגיון מושכל לצד הובלה של מאבק נחוש. אני שמח שנמצא פתרון זמני שנותן לנו זמן להיערך ולדון בחלופה הסופית, שמבחינתנו היא לא אחרת מהשארת המסלול במיקומו הנוכחי. צריך לזכור, שלולא המאבק היינו היום עם שדה סגור כבר מיוני האחרון. בפועל הוא ימשיך לפעול בשלוש השנים הקרובות ואני רוצה להאמין שהוא ימשיך לפעול לתמיד במיקומו הנוכחי. . אני רוצה לנצל את הבמה כדי לפנות לתושבים להתגייס איתנו למאבק, כיוון שהוא עוד לא תם".

**שוב מאבק, שוב ניצחון ומגזרה לגזרה הוא עובר נחוש בלי היסוס, מדבר רהוט ובחדות של לוחם ותיק. לוקחים יחד לגימה מהקפה, חיוך קטן של הפוגה לאחר "מנוחת הלוחם".**

**אם כך, מהם חמשת ההישגים שאתה יכול למנות בכהונה האחרונה?**

"הדחייה של פינוי שדה דב היא ללא ספק הישג, אך כפי שאמרתי זה רק ניצחון במערכה אך לא סיום הקרב. הקמת צוות אסטרטגי לאילת בהובלה של משרד האוצר ובהשתתפות 7 מנכ"לי משרדים ממשלתיים הוא בהחלט הישג שלא כל עיר זוכה לו. בימים אלה מתגבשת סופית תכנית אסטרטגית לאילת המציגה חזון ויעדים ומתמקדת בשלושה נושאים מרכזיים: תעסוקה וגיוון תעסוקתי, חינוך ואקדמיה, תיירות. כל היעדים מגובים בתקציב ממשלתי, דבר שיסייע בידינו ליישמם כבר בשנים הקרובות. השבת הטבת המס לגמלאים היא הישג מרגש. זאת לאחר שפעלנו והצלחנו להשיב את הטבת המס לתושבים, שנלקחה בטרם כניסתנו לתפקיד בשנת 2003. השנה גם הצלחתי להגשים כמה חלומות עם בניית מוסדות ציבור לילדי אילת, בראשם **המרכז לגיל הרך, המכון להתפתחות הילד ומעון היום השיקומי** ובעת הזו, **בניית בית הספר אורים החדש לחינוך מיוחד,** בפינת רחוב ארגמן/חטיבת הנגב, שייתן מענה מכיתה א' ועד גיל 21, וייבנה כאשכולות עם נגישות מרבית המותאמת לכל סוגי המוגבלויות. **המזרקה המוסיקלית** אותה פוקדים אלפי תושבים ואורחים כאחד ונהנים מאטרקציה חינמית חוויתית במיוחד. **בניית מרכז צעירים והאב אילת לפיתוח יזמות ובניית קריית הספורט** שתהווה מרכז ספורט עירוני, לאומי ובינלאומי ותיבנה בשלבים במגרש 18 בסמוך לבריכות המלח ולכביש עוקף מזרחי (עוקף מלונות). סך העבודות לבניית קריית הספורט נאמדות בכ – 400 מיליון ₪. בעת הזו, החלה החברה הכלכלית בביצוע עבודות שלב א׳ בעלות כוללת של 65 מיליון ₪ כולל עבודות עפר וביסוס, הקמת 3 מגרשי אימונים, כדורגל, מגרש לחץ, 10 מגרשי טניס, מגרשי חנייה ודרכי גישה למתחם. בשלב ב׳, תיבנה ארנה מרכזית עם 3,500 מקומות ישיבה. בשלב ג׳ יושלם אצטדיון כדורגל מתקדם. עוד בתוך העשייה הרבה, מרגשת אותי מכל הידיעה, כי בחגי תשרי הבאים עלינו לטובה, יזכו תושבי שכונת השחמון להתפלל בבית הכנסת החדש, שבנינו ברובע 9. אשרינו שזכינו כולנו בכך".

**הוא מדבר ומדבר ומוסיף עוד פרט ועוד פרויקט ועוד תקציב ואני.. מודה, כמעט מסנוורת מכמות העשייה לצד ההישגים שציין ראש העיר, אך למרות זאת החלטתי שוב להקשות.**

**אם כך, מהם הדברים שלא הצלחת בהם?**

"הדבר הגדול שלצערי, לא אני ולא עוד רבים כמוני מצליחים מולה היא הבירוקרטיה. כל פעם מחדש אני לומד ומתקשה לעכל עד כמה הבירוקרטיה והעריצות של חלק מהפקידים, מקשה על פיתוחה של המדינה. על רקע זה, לא הצלחנו לממש תרומה משמעותית לבניית מרכז מוסיקה ענק באילת".

**שלוק אחרון של הקפה, במבט חטוף על התמונות בלשכתו בהן הוא מצולם עם אישים רבים אני עוצרת על תמונתו המשותפת עם שמעון פרס, לוחם אמיתי, שהלך לעולמו לאחר מלחמה על חייו וזה מיד מחבר אותי לימים הנוראים.**

**אנחנו בימים של חשבון נפש האם יש לך חרטות?**

ראשית ברשותך אתייחס לשמעון פרס, חבר ואיש יקר, שמעשיו ופועלו מיום הקמת המדינה, לנצח יותירו חותם על חייו של כל ישראלי באשר הוא ולנצח הוא יהיה חלק ממי שאנחנו היום. זו היתה זכות גדולה להכיר אותו, ללמוד ממנו ועל כך להוקיר אותו. אהבתי אותו ואוהב אותו לעד. לעניין החרטות, אין אדם שנקי משגיאות, העושים פעמים גם טועים. משום שאני עושה הרבה, אני גם טועה. זה המקום לבקש סליחה ממי שנפגע באופן אישי מהחלטה כזו או אחרת שקיבלתי. מתוקף התפקיד, אני מקבל עשרות החלטות מידי יום וכמעט אין החלטה שלא פוגעת בדרך כזו או אחרת במישהו. כמובן שזו לא דרכי, אך יש פעמים שטובת הכלל היא זו שמכריעה. דבר נוסף שאני מתחרט עליו כל פעם מחדש הוא הזמן שאני לא מצליח להקדיש למשפחה שלי, לילדיי, לנכדי. העבודה שואבת אותי לתוכה ובסוף השבוע כשאני מביט לאחור ומגלה שלא הצלחתי לראות את נכדי במהלך כל השבוע, אני מתעצב על כך, כי זמן שעובר לא חוזר.

**בעוד הוא מספר בהתרגשות עמוקה על נכדו ועל הזמן שהולך ונעלם הוא מסב את מבטו לתמונתו של הנכד הסמוכה לתמונתה של אמו, אני מזהה את תמונתו של ראש הממשלה, בנימין נתניהו, איתו מנהל ראש העירייה דיאלוג מתמשך באשר לעתידה של העיר אילת.**

**אילו ראש הממשלה היה אומר לך לבחור פרויקט אחד שיהפוך במיידי לפרויקט ממשלתי על איזה פרויקט היית מחליט?**

"הפרויקט הוא ללא ספק הרכבת. גם בעניין זה יש התקדמות, אך איטית. עדיין הפרויקט נמצא בשלב של גמר תכנון וכבר בחודש הקרוב (27.10.16) יציגו בפנינו משרד גרונר מהנדסים את גמר התכנון של הפרויקט אותו יש בכוונתי להציג בהמשך גם לציבור. אני רואה בפרויקט חשיבות אסטרטגית בינלאומית, לאומית ומקומית, שתרומתו לעיר אילת, אדירה".

**בשונה מכל עיר אחרת, אילת היא עיר מיוחדת. היא מארחת עשרות כנסים בשנה, פסטיבלים, אליפויות אירופה ועולם במגוון ענפים ועוד. כך יוצא שראש העיר שלנו מארח כל השנה, והוא נמצא בכל מקום. למרות הימים העמוסים, תמיד אתה מחייך.**

**ממה צחקת לאחרונה?**

"אני איש של שמחה, זמר וריקוד. אני מתרגש גם מדברים קטנים ולכן לבי מלא תמיד. אני אוהב לצחוק ולהצחיק ובעיקר לעשות זאת מהלב. רגע מצחיק שחוויתי רק בסוף השבוע האחרון היה ההתעוררות של נכדי דיוויד לאחר שישן לילה שלם לצדי. ההתעוררות הרכה והתמה תוך שהוא מתמתח וממלמל מילאה את לבי נחת ויחד עם זאת הצחיקה אותי מאוד. הסרטים העדיפים עליי הם קומדיות ואני גם חובב בדיחות מושבע".

**ממה בכית לאחרונה?**

"בכל אחד מהמסעות שלי לפולין עם תלמידינו היקרים, אני מוצא עצמי בוכה עם בני הנוער הנפלאים, שעומדים המומים ומזועזעים מול התופת שעולל הצורר הנאצי. לצד הבכי, מרגש עד דמעות לקדש ביחד איתם את השבת על אדמת פולין".

**מה הכי מרגש אותך?**

"בעיניי, אין מרגשת מחדוות היצירה. מרגש אותי לראות את **ילדי אילת** שמחים בגני המשחקים החדשים שאנו מקימים, מגני הילדים ומבתי הספר שאנו בונים, מאולמות ספורט חדשים, מטיפוח סביבת הלימודים, מהאירועים שאנו מקיימים ומהמרכז לגיל הרך שבנינו במיוחד עבורם. מרגש לראות את **הצעירים** מתפתחים במרכז הצעירים שבקרוב יעבור למבנה החדש שבנינו, ואת **היזמים** ממריאים בהאב אילת, מרכז לפיתוח יזמות שהקמנו עבורם. מרגש אותי לראות עוד ועוד **סטודנטים** הלומדים בקמפוס אילת של אוניברסיטת בן גוריון ובמוסדות האקדמיה והמחקר בעיר. מרגש אותי לראות את **בני ובנות אילת** שבים הביתה מהצבא. מרגש לראות את **האוכלוסייה עם הצרכים המיוחדים** שמחה להגיע למרכז להתפתחות הילד ולמעון היום השיקומי ובקרוב לבית ספר לחינוך מיוחד ופארק מיוחד שנבנה עבורם. מרגש לראות את **בני הנוער** מתנדבים בעשרות תנועות נוער ובפעילות של רשת המתנ"סים, שהרחבנו למענם. מרגש לראות את **האוכלוסייה הדתית** שמחה במוסדות הדת שאנו מקימים. מרגש לראות **תושבים, קטנים וגדולים**, שלקחו החלטה בריאה והפכו את הספורט לאורח חיים במגוון פעילויות ספורט שאנו מציעים ובשמונה פארקי ספורט שהקמנו תחת כיפת השמיים. מרגש אותי לראות **תושבים** רבים שומרים על הסביבה וממחזרים באהבה. מרגשים אותי כ – 3 מיליון **נופשים** שבוחרים שנה אחר שנה בעירנו כיעד המועדף לחופשה. מרגש לראות אתכם תושבים, שמחים וגאים בעירנו. זו התמורה הגדולה והמניע המהותי לעשייתנו הרבה. לצד אלה, מרגשים אותי ילדים וקשישים. לאחרונה ריגש אותי במיוחד, חברי האהוב, שי לוי הסובל משיתוק מוחין והתעקש להתגייס לצה"ל לאחר שסיים את לימודיו בבית הספר התיכון ע"ש רבין, במהלכם יצא למסעות, טיולים שנתיים וביצע את כל הפעילויות שביצעו חבריו לכיתה. הנכד שלי, דיוויד מרגש אותי כל יום כל היום".

**אדוני ראש העיר, באמת מרגש. גם השינוי החיצוני שעברת מרגש. איך עושים את זה?**

"נאה דורש נאה מקיים. לפני שנתיים הכרזתי על תחום אורח חיים בריא כנושא חוצה גילאים מתוך כוונה לשלב אותו בכל אחד מ – 19,000 בתי האב באילת. אני שואף שבכל בית יהיה נאמן בריאות כשהמטרה הסופית היא שתוחלת החיים באילת תהיה הגבוהה ביותר. בשנה האחרונה אני עושה את מה שעשיתי לפני 20-30 שנים. אני מוצא את עצמי בשינוי מנטלי שבא לידי ביטוי בתזונה נכונה ולא, אני לא בדיאטה. אני מתאמן 4 פעמים בשבוע בשעות הלילה המאוחרות בזכות כך השלתי ממשקלי 11-12 ק"ג. בכך אני מקווה שהדוגמא האישית שלי תדביק אחרים. זו הסיבה שאנו משקיעים בחינוך לאורח חיים בריא כבר במוסדות החינוך, בונים פארקי ספורט, מכשירים שבילי אופניים והליכה, כל זאת על מנת לתת לכולם את הכלים לעשות ולהצליח".

**בתוך העשייה הגדולה, מה אתה עוד מתכנן עבורנו, ראש העיר?**

"וואו, קצרה היריעה מלהכיל. בכהונה זו אנו מצליחים לקטוף את פירות העשייה, ממנה נהנים כולנו. **בתחום החינוך** מתוכננת בניית מבנה קבע לישיבה התיכונית כחלק מקריית חינוך דתי. בניית בית ספר תיכון רביעי ברובע 6 בשחמון. חיזוק מוסדות חינוך מפני רעידות אדמה. כהמשך לחיזוק בתי הספר "אופיר", "יעלים" ו"אולפנה" יתבצעו עבודות זהות בעוד שישה בתי ספר. הקמת שלוחה של מוזיאון ה"מדעטק" בסמוך לקריית החינוך הנבנית ברובע 9 בשחמון. הרחבת מבנה המרכז לחינוך ימי – מועדון השייט. בתחום הספורט, בניית אולמות ספורט בבתי הספר "תל"י הרי אילת", "ים סוף" ו"ימין הרצוג", שיתווספו לחמישה אולמות ספורט שבנינו. הקמת מגרש קט רגל משולב בבית ספר "ברנקו וייס" והמשך בניית ארנה בקריית הספורט הבינלאומית. במוסדות ציבור וקהילה, בניית בית עירייה שירכז את כל השירותים במבנה אחד, בניית מרכז חירום עירוני כולל משטרת המרחב וכוחות החירום וההצלה, בית אבות בסמוך למרכז פיס לגיל הזהב ודיור מוגן ברובע 10 בשחמון. הקמת פארק אמפי דשא סמוך למזרקה המוסיקלית ופארק לילדים עם צרכים מיוחדים בשחמון. בתחום התיירות, בניית מרכז ירידים, כנסים וקונגרסים, מגרש גולף בינלאומי כולל מגורים ונופש, מתחם קמפינג תיירותי, שני פארקי מים בסגנון פארק יורה וסקי מים בכבלים, טיילת תת ימית בחוף הדרומי, שיווק לגונה מזרחית ובניית 6,000 חדרי מלון נוספים. בתחום החופים והטיילות, טיילת השלום כולל פיתוח קו החוף מטאבה לעקבה, חוף אקולוגי, חוף תאילנדי, שדרוג מתחם חוף נביעות וחוף הילטון. עוד בתכנון, פינוי שדה התעופה בתוך העיר והפיכתו למתחם מגורים ונופש בשילוב מסחר וריאות ירוקות, פרויקט השער הדרומי – מרכז תחבורה צפונית לעיר הכולל נמל, רכבת ושדה תעופה, ובניית כ – 18,000 יחידות דיור בשכונת הרודד, שיפולי ההר, גבעה 106, מבואות אילת, שכונת המאפיה, שטח שדה התעופה המתפנה, בריכות המלח ובשכונת השחמון (רובעים2,6,11)".

**כמו אחרי מסע בזמן אני פוקחת עיניים לאחר שדמיינתי יחד איתו את כל הפרויקטים שהא מתכנן לנו, ברקע עוד מטוס נוחת ואני מודה לו על הזמן, ההקשבה והמענה החשוב לי ולקוראים.**

**מה היית רוצה לברך את תושבי העיר?**

"אאחל שתהיה זו שנה מלאה בנתינה ואהבה, שנה שתבשר לנו שגשוג רוחני וכלכלי עם שפע של אושר אישי ושתחל שנה וברכותיה. הלוואי ונצליח כולנו לראות את מעלת חברינו ולא את חסרונם ובכך נשיג את המטרה הנשגבה "ואהבת את רעך כמוך".